哭薛榆溆同舍
作者：林景熙
朝代：宋

paragraphs: 桂死月亦灰，鵬枯海爲陸。
自我哭斯文，老淚幾盈掬。
故國忽春夢，故人復霜木。
矯矯榆溆君，白首尚儒服。
解后一寫心，乾坤兩眉蹙。
無力能怒飛，有道欲私淑。
憶游東浦雲，馬帳肯同宿。
孤燈照寒雨，蕭蕭半窗竹。
君器碩以方，有如舟萬斛。
歛華就本根，耆年謂可卜。
昨別猶是人，今乃在鬼錄。
爲善未必遐，嗚呼真宰酷。
往年海若怒，風濤卷人屋。
脫身鯨魚吻，長寐固應熟。
寡妻泣帷荒，有子繼經術。
彼哉暴殄夫，食必饌金玉。
一士苜蓿腸，奪之胡忍速。
問天天夢夢，秋聲滿巖谷。